# Årsmøde d.15.01.2019

Sted: Lykkenssæde Selskabslokaler  
Deltagere: 18 personer

**Dagsorden.**

1. Valg af dirigent
2. Aflæggelse af beretning for rådets virke
3. Grønt Råd
4. Valg af formand
5. Orientering om bestyrelsens sammensætning
6. Indstilling af indtil to kandidater til hovedbestyrelsen og suppleanter for disse(kun i valgår)
7. Indstilling af delegerede til repræsentantskabsmødet. Indstillinger i henhold til pkt. 5 og 6 skal meddeles skriftligt til kredsformanden senest tre uger før kredsmødet, idet kredsformanden dog kan vedtage en mere vidtgående indstillingsprocedure
8. Indkomne forslag. Forslag der ønskes behandlet, skal være formanden i hænde senest 3 uger før mødet
9. Orientering fra kredsformanden
10. Orientering fra HB-medlem
11. Eventuelt.

Ad1. Peter Reitz

Ad2. Jens Thomsen berettede om rådets virke til forsamlingen. (Beretningen vedlagt referatet).  
Per Brunsgaard havde et indlæg ang. skydebane i Faaborg-Midtfyn. På Friluftrådets bestyrelsesmøde på Trente Mølle i august, var Faaborg-Midtfyns borgmester Hans Stavnsager inviteret. Borgmesteren blev af formanden(Michael Martin Jensen) informeret om, at Friluftrådet er stor fortaler for en skydebane i kommunen.  
Jægerrådets skydebaneudvalg skal til møde med kommunen (koncerndirektør og koncernchef i FMK) d. 18/1 i Faaborg.  
Brahetrolleborgs ansøgning om en skydebane ligger p.t. i planankenævnet. Skydebaneudvalget vil tage kontakt til Brahetrolleborgs ejer (Catharina Reventlow-Mourier), ang. mulighed for en jæger skydebane dernede.  
Fini har et kort indlæg om dåvildt, hvor han fortalte om årsagen til den differencerede jagttid på dåvildtet.  
Det har igennem hele forhandlingsprocessen været et kardinalpunkt for Dansk Skovforening, at der er brunstjagt på de store hjorte. At spidshjorte deler jagttid med då og kalv, skyldes at det, i visse situationer(tryk- og drivjagt), kan være svært at se det er en spidshjort. Yderligere informationer fås på Sydvestfyns Hjortelav’s årsmøde d. 13. marts i Svanninge Sognegård.  
Flemming fortalte om en hektisk, men dejlig dag (Tarup/Davindedagen), hvor der var masser af kontakt til familien Danmark(ikkejægere). Det er en tradition, vi skal holde fast i!

Ad3. Det grønne Råds sommermøde fandt sted d. 27/6 på Arreskov og Haastrup Bjerge. Vintermødet blev afholdt d.5/12 med fokus på natur og Vindinge å. Da møderne i Grønt Råd er forholdsvis korte, 1,5-2,5 timer, når man ikke at få tingene ordentlig debatteret, det er stort set bare efterretninger!

Ad4. Ikke aktuelt.

Ad5. Sammensætningen i Jægerrådets bestyrelse:  
Fini Kjærsgaard, Allested/Vejle Jagtforening  
Flemming Sørensen, Fåborg Strandjagt  
Kim Broholm, Brobyværk Jagtforening  
Peter Reitz, Ringe og omegns Jagtforening  
Bjarne Rullhøj, Hillerslev/Korinth Jagtforening  
Jens Thomsen, Sdr. Nærå Jagtforening.

Ad6. Der skal vælges en suppleant for Georg G. Jensen til HB. De tilstedeværende enedes om, at indstille den til enhver tid siddende kredsformand (p.t. Ejgil V. Jensen).

Ad7. De indstillede er: Jens Thomsen, Flemming Sørensen og Peter Reitz. Suppleant Bjarne Rullhøj.

Ad8. Ingen forslag.

Ad9. Ejgil V. Jensen præsenterede sig selv for forsamlingen. Yderligere berettede han, at jagtmessen i OCC havde 17.000 besøgende, og arbejdet med den kommende i marts 2020 er godt i gang. Livsstilsmessen på Valdemar Slot trak 25.000 gæster. Jagtforeningspuljen er på 80.000 kr. men der uddeles kun 30.000 kr. resten sendes retur til forbundet! Det er da ærgerligt. I december blev afholdt et møde, med 100 deltagere, i Svendborg om mårhunden. Til august afholdes der Game Fair på Brahetrolleborg. I forbindelse hermed afvikles forbundsmesterskab i både bue og jagtsti. P.t. mangler vi i kredsen en strand- og havjagtkoordinator, så hvis det har din interesse eller du kender en, så kontakt kredsformanden. Ang. problematikken med de 2 manglende jægerråd, blev der d. 9/12 sendt brev til dem begge, med et forslag om et kommende samarbejde. Svarfristen var sat til d.20/12, men der er intet svar kommet!  
Fra salen kom der ønske om endnu et møde om mårhunden, gerne afholdt længere nordpå.  
Jørgen Andersen: ”Jeg mener, vi skal have fat i medlemmer af de store konsortier, som vil deltage i bekæmpelsen af mårhunden, hvis det skal være effektivt”.

Ad10. Georg fremlægger, via PowerPoint, DJ’s jagtpolitiske holdning, og hvad HB og udvalg arbejder med.  
Bjarne Rullhøj, medlem af strukturudvalget, fortæller om arbejdet i udvalget, suppleret af Georg. I maj måned blev 18 personer udvalgt til at sidde i strukturudvalget. Udvalget har afholdt møder over hele landet, og fået input fra medlemmerne. Derefter har de sorteret og udvalgt det mest interessante, og opsendt nogle ”prøveballoner”. I løbet af foråret vil der blive afholdt 3 orienteringsmøder. Det færdige udspil afleveres til HB, som skal have det godkendt af repræsentantskabet.   
Herefter er der en længere debat i salen om den kommende struktur.  
Vores nye lokalredaktør, Niels Holger Ellekilde, præsenterede sig selv. 70 år pensioneret præst, som har prøvet de forskellige danske jagtformer, og også udenlandsk jagt. Forfatter til 3 jagtbøger, og tidligere redaktør af Nordisk Safariklubs medlemsblad. Ekstraordinære beretninger/jagthistorier eller billeder modtages meget gerne.

Ad11. Vi får at vide, at havænderne i det sydfynske sulter, men samtidig gives der tilladelse til at erhvervsfiske efter muslinger i samme område! Hvorfor gør DJ ingenting? Vi skal være bedre til at kommunikere problematikker videre i systemet. Der var også ”sure opstød” over ulovligt opsatte skydestiger/tårne, og ”skrigende” blå fodertønder opsat i det åbne land! Camouflering af tønder, hvis de skal stå i det åbne land, og mulighed for anonym anmeldelse af ulovligheder er ønskeligt.

Formanden takker for fremmødet, og god ro og orden.

Mødet sluttede kl. 22.10